王之道
和吕叔恭题和州香林汤
新诗等絺绣，文采照座右。
尤怜继绝唱，峥嵘竞高秀。
词源眉山长，句法杜陵旧。
相从今老矣，岂独歌邂逅。
香林在何许，溢沸发岩窦。
其流渐清温，脉助草木茂。
岁旱添苗槁，一溉十倍收。
追游记畴昔，我仆苦痛疚。
别来隔兵火，荆榛挂猿狖。
温温自然汤，蠲痾古非谬。
我闻泉所发，江海远相透。
其温本硫黄，气味自同臭。
大哉无碍浴，天地不轻授。
严霜与列日，冬夏特异候。
人生困凌薄，往往少中寿。
飘飘澡雪力，狴犴忽蒙宥。
春寒不喜出，块坐拨残槱。
晦阴又连朔，夜雨屡通书。
谁能慰穷愁，邵州有贤守。
开箧出大轴，令我和其后。
此意重虚辱，勉强忘固陋。
吕候卿相家，博学靡不究。
会当似前人，嘉猷日告后。
君看华清宫，海淫似招寇。
当年从千官，车马所奔辏。
渔阳一炬火，曾不半钱售。
争如寄僧房，泠泠滟苔甃。
常遂尘土濯，永免脂粉漱。